R5dwMg/zh-wiki-yue-long huggingface dataset:
1976年5月29號，一份中文報章讀者版，登出懷疑係兩日後會考中國文學科試題，來自考生流傳嘅「溫習資料」。嗰時主理會考嘅教育司署即日宣佈，會重新擬定該科兩卷全部試題，考試會照常舉行。由於擬題時間短促，當日嘅試卷全部係油印，題數減少，由十揀八減至八揀六，無註明每題分數。
試卷倉促間擬出，有啲試題考生覺得好難答。試卷為避開「溫習資料」，卷中所問嘅課文，大多數係過往兩年已經考過。詞句解釋題同作文卷嘅文章論述題，呢兩類指明必考嘅題目，考試完全冇出。同年會考中國語文科試後亦發現洩題，但教育司署決定唔重考。
原本喺1987年4月11號上晝11點舉行嘅中學會考英文科聽力測驗，由於包裝試題嘅政府印務局出錯，有啲試場收到嘅試題同包裝所示不符。因為唔夠時間將正確試題送去試場，考試局決定中止考試，並喺5月16號同一時間重考，有七千幾個考生受影響。
1992年5月8號舉行嘅會計學原理科考試，考試局喺每個鐘100毫米暴雨下宣佈考試如期進行，但有啲考生因為天氣理由去唔到試場。雖然喺會考守則明確指出颱風或暴雨警告唔直接構成延期嘅理由，考試局決定喺5月30號再舉行一次會計學原理科考試，而考咗第一次會計學原理考試嘅考生，可以自己決定考唔考，但應考嘅話，成績就以第二次考試作準。
1996年5月10號，英文科聽力測驗舉行。前一晚白石船民羈留中心發生越南船民騷亂，有船民走甩，警方喺馬鞍山對外公路設路障截查車輛，令區內交通癱瘓。警方行動令派到沙田或以外試場應考嘅馬鞍山區考生，去唔到指定試場。
考試局當日朝早七點，已接到唔少考生求助電話。由於考生都帶備耳筒收音機應試，考試局就靠電台廣播通知受影響考生，可以喺就近試場應考，又安排速遞公司運送試卷到各個試場。有七間學校協助容納呢批額外考生，其中有一間更要臨時應付287名考生。
因為非典型肺炎喺香港爆發並發出旅遊警告及全港性停課，嗰屆考試喺3月至6月開考嘅全部科目，所有考生都要戴口罩應試，及後雖然香港解除旅遊警告並取消學生一定要戴口罩嘅規定，但英文科口試科目因為有啲考生已經考咗，為公平起見而仍然規定所有考生戴口罩應考，嗰屆口試嘅評分準則亦有一定修改以對應睇唔到口形嘅情況。
另外嗰屆嘅數學科考試當日，紅色暴雨警告喺開考前大概一個鐘發出，考評局喺教統局宣佈停課下決定當日考試照常進行。然而因個別試場嘅主要道路受嗰場天雨嚴重影響，令考生喺正常情況下無法準時前往而唔能夠準時應考部分甚至全部試題，考評局事後宣佈，直接因為暴雨而導致無法準時應考嘅部分考生，連同受非典型肺炎感染等被直接影響嘅考生，考評局都作出一定嘅成績調整，包括以參考校內成績作評分嘅標準，而唔係參照1992年同樣事件嘅做法。
2005年中學會考，由於考評局嘅計分程式因升級時出錯，又因為評分者疏忽，導致一部分考生嘅英文科口試部分成績出錯，甚至有考生本來口試嘅等級由A變F，以致唔少考生喺呢科攞到嘅成績比實際成績低，更影響部分考生升學。
考評局發現嗰時，已正值中六收生程序嘅尾聲，除咗向考生作出道歉之外，亦為受影響考生提供免費覆核。受到呢件事影響嘅考生有670人，其中422人嘅成績得到提升，248人嘅等級得到提升，其中233名考生因為呢件事由原本唔合格變成合格。
據某討論區會員所講，當日試場內有幾名考生喺同一時間向監考員話要去廁所。有會員懷疑嗰批考生喺廁所利用手機嘅上網功能上網出貓。而根據考試準則，考生唔可以喺考試期間打開手機嘅開關，並要將手機擺喺椅下面嘅袋裏面防止出貓。
喺討論區嘅回應中，大都提及「有人喺考試期間要求去廁所」，佢哋認為咁「證明有考生涉嫌出貓嘅行為唔係一、兩個考場嘅個別事件，而是有機會喺全港各區試場出現。」因此，佢哋要求考評局正視呢個問題，並喺日後選材方面多加留意，唔係就會引起爭端，考評局嘅公信力更有可能進一步受損。
5月19號，考評局發表有關會考英文科懷疑大批考生利用手機出貓案調查報告，發現開考期間登入資料來源網站嘅IP地址有5個嚟自香港，其中1個以手機登入。考評局話會繼續追查同分析相關試題答對率有冇異樣，但表明唔會因而重考或取消有關試題，並拒絕道歉。
然而，考評局喺嗰次問題被揭發後，採取咗一啲臨時嘅補救措施，要求考生將電話放喺椅下面重要畀監考員見到，並喺考生去廁所前記低考生編號同埋時間。而關於手提電話放置地點嘅制度，喺往後考評局嘅公開考試亦繼續採用。
手打檸檬茶，又叫鴨屎香檸檬茶、香水檸檬茶，係檸檬茶一種，2020年代初喺中國大陸首先出現同興起，後尾傳到香港。佢用嘅檸檬係綠色皮嘅香水檸檬，將檸檬切片同碎冰混合，再用舂起勢噉篤，最後倒入茶溝埋。香水檸檬嘅香味被形容做「鴨屎香」。
截至2020年，啲喊做類黃酮嘅酚類仲畀初步研究緊，之冇證據表明類黃酮會對身體健康或疾病風險有影響。茶係普通食品同飲料產品裏便類黃酮含量最高嘅一種。 兒茶素類係生長中嘅茶葉中最大嘅類黃酮類。根據美國農業部發布嘅報告，喺200毫升嘅茶入便，類黃酮嘅平均總含量綠茶係266.
珍珠奶茶，又叫粉圓奶茶、波霸奶茶，簡稱珍奶，係一種1980年代喺台灣發明同廣傳嘅茶類嘢飲，係臺式嘢飲嘅一種，亦係泡沫紅茶、珍珠茶飲文化中嘅一支，將「粉圓」加入香醇嘅奶茶度，而且重有「珍珠紅茶」、「珍珠奶綠」等變種，由於口感特殊，所以受到廣大歡迎同回響，亦成為台灣最具代表性嘅嘢飲同小食之一，多年來，已經由台灣流行到東亞、歐洲、美國甚至中東國家等地。
木薯嘅根塊雖然睇落似木頭，但佢屬肉質，樣似圓柱或圓錐，長3dm，直徑75mm，有好多澱粉。植株高2～5m。梗直立，木質。葉互生，樣似披針，掌狀深裂，紙質。花屬圓錐花序，單生，一般生喺梗尖，公乸同樹。花淺黃或帶紫紅。
因為木薯分有甜、苦兩個栽培品種，雖然甜品種可以直接剝皮或切成片乾燥就用得，但苦品種唔得。因為苦品種嘅木薯都帶有HCN，尤其喺皮層最多，所以必須要去毒處理先至食得，因為未經去毒處理嘅木薯，唔小心食咗些少會出現呼吸加速、血壓極速下降、脈搏加速、頭暈、頭痛、胃痛、嘔、腹瀉、精神錯亂、抽筋同埋發羊吊。
「𨳍」字係使用率最少嘅廣東粗口字。佢雖然可以作為語氣助詞，一樣係夾雜喺句子裏面，但係好多時讀起上嚟都唔係幾順口。「𨳍」字除咗用嚟做形容詞之外，應用嘅範圍其實唔係多，所以多數俾人用嚟創作一啲市井嘅句子或者俗語。
煎荷包蛋嘅做法係將煎蛋雙面煎，蛋白通常會包著蛋黃，而蛋黃通常熟透。煎蛋過程要反轉隻蛋，令蛋黃唔會露出。係反蛋嘅一種，但去茶餐廳叫反蛋好多時會畀咗熟蛋，為免撈亂，要點荷包蛋會直接叫荷包蛋，而唔會叫反蛋。
好耐以前中國有位御廚為咗討皇帝嘅歡心，就日日琢磨點樣做出新嘅菜色花樣。有一日，佢見到水中嬌艷嘅荷花，就諗「我可唔可以將蛋整成荷花嘅樣呢？」於是，佢開始試住做，經過多次試驗，終於做出咗裏面嘅蛋黃似蓮蓬，外形酷似荷花嘅煎蛋。
波蛋，又叫「水波蛋」，俗稱「溏心蛋」或「溫泉蛋」，係用水煮出來嘅蛋，特點係蛋白熟而蛋黃唔太熟，蛋黃煮到流心或者溏心都有。當中無殼嘅多見於歐美飲食同星馬早餐上𢳂喺多士面頭食用，而有殼嘅就常見於粵菜或日本料理。
北杏，杏仁一種，味苦，故此又叫苦杏仁。唐醫用來止咳，潤腸通便。北杏有毒，有苦杏仁甙，新陳代謝會化成氫氰酸，即係山埃。山埃會平復呼吸中樞。故此，北杏唔可食得過多，亦唔應該生食，否則會呼吸唔到。日常用來煲湯，一般會溝埋南杏，以多多南杏戥勻，叫南北杏。
1937年，美國人 Jay Hormel 發明咗叫 Spam 嘅罐頭食品，個名攞 Spices嘅 Sp 拼 Ham嘅 am，即係有香料嘅火腿。嗰時多數只係中產同上層階級食午餐，一般嘅勞工階層冇食午餐嘅習慣，而政府官員同公司高層搞嘅午宴聚會就流行食 Spam，令到 Luncheon Meat一詞出現。
呢種植物可以生到1~3米高。佢條梗雖然係木質，但係好弱，所以要爬住其他植物生。番茄葉長10~25厘米，似羽毛，一塊葉有五到九瓣，一瓣八厘米長。葉邊似鋸，梗同葉都係毛。花黃，1~2 厘米闊，花冠有五瓣向外。
喺16世紀之前，番茄喺南美洲長時間俾人當咗係有毒植物而冇人食，甚至連當地啲印第安人話佢凈係得狼先至食得。直到16世紀，愛羅達拉利公爵來咗南美洲之後帶咗樖番茄去伊麗莎白港女王嚟睇，之後番茄傳咗入歐洲。直到18世紀，歐洲同北美啲人用胡椒、蒜頭、牛油做佐料，將番茄當成蔬菜來食。
燂可以喺飛髮嗰行出，佢係通過用火輕輕噉燒蠟燭或其它設備嚟將頭髮萎縮。呢種行為其實喺1900年代初期就開始搞。嗰時係以為用燂術就可以剷走頭髮入面嘅殘留「液體」，而燂重可以解釋成有益嘅方面，例如封住毛囊兼保護頭髮，達到唔再流血出嚟噉。
喺紡織工藝嗰行，成日喺紡織品度利用燂嘅方式嚟燂走紡織品上邊啲水汽、細嘅彈丸仔同邋遢嘅軟毛、棉絨。由於大多數嘅紡織品都用到棉花，好過壓出嚟嘅棉花成日經過染料之後都好濕，加上搞過增加反射能力同無霜化、平滑表面化、印製平面化、增加使用性等一系列嘅紡織物構造性能。
菠蘿，國語叫「鳳梨」或者「黃梨」，喺臺灣同福建又叫做「旺來」。因為香港食到嘅菠蘿大部份都由菲律賓嚟。所以部份香港新聞媒體，指「鳳梨」就唔係等同「菠蘿」，用「鳳梨」泛指台灣種出嚟嘅菠蘿。台灣菠蘿喺科學上嘅分類，都係 Ananas comosus，同屬一個種 ，只係 variety 上嘅差別，亦即係亞種之下，再低一級嘅分別。
菠蘿原產南美洲，十五世紀時印弟安傳到中美洲，十六世紀尾傳到中國、爪哇、菲律賓。台灣由十八世紀廿年代開始種菠蘿，有成三百幾年歷史，喺中南部嘅山地種植。日治時期，日本人岡村庄太郎喺高雄鳳山開工廠，開始整菠蘿罐頭，係「鳳梨事業」嘅開始 。
「金鑽鳳梨」為例，春天當造，最好食。根據農政單位統計，台灣金鑽鳳梨種植面積有一萬公頃，總年產量約五十萬公噸，菠蘿種入泥要十八個月先有收成，到咗第十到十二個月，用乙烯催開花，結果之後，視乎情況，每年嘅三月左右，幫佢套防曬袋，菠蘿本身唔愛太多水分，爛地都冇問題，泥土越瘦，品質越好。
菠蘿出口幫台灣賺咗唔少外匯。2020年新鮮菠蘿出口 45621 公噸，其中 41667 公噸出口去中國，自從2012年台灣嘅菠蘿出口開始彈起，出口中國大陸嘅市場喺兩年內升咗三倍。到咗 2019年，九成嘅出口菠蘿去咗中國大陸，中國大陸成為菠蘿出口最重要嘅地方。
北京政府喺2021年2月26號宣布，由同年3月1號開始暫時唔畀台灣嘅菠蘿入口中國內地，話因為台灣菠蘿生蟲，構成「生物風險」。台灣反駁呢個純粹係一個政治嘅舉動，玩嘢。大批嘅菠蘿出唔到口，台灣總統蔡英文喺 FaceBook 叫台灣人食菠蘿，撐農民，亦引發「外銷產業鏈」過份單一化嘅討論，仲有學者驚會搞到其他嘅農產品 。
有報導話，禁台灣菠蘿係為咗推銷廣東菠蘿，以及令外匯儲備留返喺國內。大批菠蘿因為咁出口到其他地方，星加坡，香港，澳洲，日本有好多台灣菠蘿供應。日本訂咗成萬幾噸台灣菠蘿，採購量創新高。香港亦出咗一陣台灣菠蘿嘅熱潮。
廣東嘅歷史可以回溯返遠古嘅時候。喺古代呢度係揚州百越嘅地頭，所以就有粵嘅簡稱，而喺15萬年同13萬年前有封開人同馬壩人喺粵地生息。秦征服咗九州後，喺番禺創立咗南海郡嘅殖民建置。到秦末趙佗自己以番禺做據點，獨立建國南越國。
到咗東漢末期，廣東自己啲農業、手工業仲有商業都有返咁上下發展。而唐代嘅韶關人張九齡開通咗大庾嶺路，令到廣東同中原嘅各方面都有更多嘅交流。宋後嶺北度有大班移民南下，加速咗珠三角同韓江地區嘅發展。到咗明代之後，廣東嘅商業經濟同對外貿易相對發達埋，社會慢慢有咗高速發展，仲有咗更強嘅自主意識。
據留落最早啲記載睇，當時嘅廣東嘅土著文明，係同太平洋島國、東南亞、臺灣嘅原住民文明相類似。喺中原文化南下前，廣東地方係經有相當高嘅文明程度，包括有埋自己一套嘅禮儀制度。不過呢啲嘅歷史文化同生活習慣，喺中原文明殖民管治同文化南下後，由於中文強勢嘅書寫同記載，而掩蓋咗本土原先嘅文明痕跡。
喺秦嘅管治將俾推翻嘅時候，南海郡尉趙佗乘機起兵、食咗桂林郡同象郡而喺公元前大概204年建立咗南越國。喺前196年嘅時候，趙佗仲試過效忠咗西漢皇帝劉邦，令南越國成咗西漢嘅一個「外臣」。到大概係前183年，南越國同西漢嘅關係轉差咗，趙佗再次自己獨立做皇帝，跟著得到埋閩越、夜郎、同師等國嘅臣服效忠，南越國嘅勢力達到咗頂峰。
喺粵西度嘅士燮家族後尾反對王朝嘅管治，咁嗰時嘅交州刺史呂岱，就向朝廷建議拆分交州嘅東部做廣州以對付呢個家族。於是乎喺公元225年開始有咗廣州呢個建置。等到咗士燮嘅家族被朝廷鎮壓咗，又恢復返原交州嘅建制。
280年晉朝征服咗廣東在內嘅中國大陸地方。到晉朝對廣東嘅管治，係有返咗強烈殖民性質嘅軍事佔領，由北方嚟嘅官員帶軍駐守返主要城市，而土著同中原移民嘅大家族就管治著廣闊嘅地方社會。之後廣東呢度係俾南朝嘅各代君主國管治過。
大唐喺公元621年征服咗嶺南嘅地域，跟著就喺呢個南部邊疆設立返殖民政權，分劃咗管治區域。大唐嘅節度使到廣東一帶設立咗都督府、都護府等軍政建制單位控制呢度，史稱係「嶺南五府」，另外海南島度亦有個崖州都督府嘅殖民單位去管治當地。
而呢陣南粵度嘅市場交易仲係以物品交換為主，唔係幾興用銅銀。多數嘅地方仲係森林密布，人煙罕至，江河度都係鱷魚，樹叢度就好多大笨象。潮州、惠州度啲原住民就會狩獵啲大笨象，爭著食肥美嘅象拔。鑑真和尚流落到海南三亞嘅時候，仲得知當地有人食人嘅情況。
大宋征服咗南漢之後，繼續利用返廣東沿海嘅港口發展外貿。呢陣嘅東南亞、南亞仲有西亞所產嘅香料非常之出名，佛教經廣東傳入咗大陸後，宋嘅士大夫階層就開始流行咗薰香。而經廣東度輸入大宋嘅主要係乳香，當其時係佔咗大宋整體輸入量嘅9成8咁多。
單係神宗熙寧十年，廣州一地嘅乳香買入量就有348,073斤。除咗供上層社會嘅奢侈消費外，仲有相當嘅部分係當藥用。而後期嶺北大量嘅移民南下，珠三角同西江沿線嘅低地就俾啲移民圍墾開咗，成為咗大宋嘅「糧倉」，所產嘅「廣米」就運上去閩南、江浙一帶。
成吉思汗依賴著強弓同迅猛嘅騎兵，一下子擊潰咗宋嘅軍隊，一舉佔領咗大江南北、廣東，甚至打到埋越南度。蒙古帝國統治嘅時候，嗰時嘅廣州同泉州都係世界聞名嘅造船重鎮。呢陣時廣東省城同四鄉間，創立咗定期往返嘅「長河渡」，開始咗水網交通嘅成型。
明弘治元年，廣東獅嶺巡檢司所在嘅橫潭村村民譚觀福、張洪祐，喺啲飽受當地豪強騎壓嘅瑤民推舉下，帶頭發動咗對官府嘅反抗，聲勢震動到增城、新豐、博羅等地。起事嘅大軍一度係直逼廣州城，收尾由廣東布政司劉大夏帶兵鎮壓，劉跟著仲提請朝廷設立返從化縣，強化官府對上番禺地區嘅統治。
過咗明中期後，華南兩廣地方都好鬼動盪，就廣東度係爆發過黃蕭養起義同瑤民、黎民起義，廣西都有爆發瑤人、僮人嘅起義。明政府為此係好多次調兵到呢啲地方殘酷咁鎮壓。另一方面廣東沿海嘅海盜活動亦多咗唔少。華南好多地方因為受到咗動盪嘅重創，啲農業活動就停滯咗落嚟。
明代前嘅廣東，大多地方係冇起城池嘅，據計築城率得38.6％。而明廷建立嘅殖民政府為咗控管廣東，需要地方官府同軍隊衛所嘅治所去起城池。廣東就咁開始大搞城池工程，主要係由派駐嘅衛所軍士負責，唔少嘅府州縣城同衛所都喺同一座城入邊，衛所就喺營建城池度有主導地位。
明代中期以後地方度對城池修築等工程，喺經費、工料同勞力方面嘅負擔比例慢慢加大咗，比例分攤轉變成「軍三民七」、「官三民七」嘅推進模式。隨著「凡縣無城者悉令築之」政策嘅出臺，築城率喺明中期後提升到100％。
台州人王士性喺明萬曆二十五年寫嘅《廣志繹》，描述咗原被中央政府當成係偏荒地方嘅潮州，喺呢陣時係唔同往日，當地係有唔少嘅富人，風氣奢侈，個個會身著豪衣騎馬落街。啲潮州嘅富豪都會有埋自己嘅戲班或樂隊，絲毫唔差過北方嘅豪族。
滿清入關喺1644年攻陷咗北京，而大宋嘅遺臣就喺廣東度建立咗新嘅南明政權，同清軍對抗。到1650年秋末，清軍突破咗明朝喺廣東同廣西嘅防禦。喺11月24號尚可喜攻落咗堅守成八個半月嘅廣州城，隨即喺城入邊施行咗大屠殺。
喺1809年至1810年期間，廣東人遭受到連場嘅自然災害，一系列嚴重嘅饑荒係持續到1810年夏季。單喺1809年嘅時候，就至少有4場颱風衝擊咗沿海各縣。接連不斷嘅災難造成咗嚴重嘅食物短缺，水稻同其他必需品係遭遇咗空前嘅損失，仲死咗唔少人。
而廣州嘅官府同英國商人間爆發咗矛盾，大清嘅對外貿易就跟著又停又開，造成咗一段時間嘅經濟蕭條同唔穩定。 喺1809年廣州度流通嘅外國銀元突然間暴跌咗，令到局勢係雪上加霜。呢一年亦係1805年至1813年間大清輸入銀元數嘅最低點，主要係美國出口大清國嘅白銀有大幅下跌，由每年300萬一下子跌至7萬。
呢陣時分別以張保仔同郭婆帶為首嘅海盜，已經被切斷咗食物同其他必需品嘅供給，喺廣東沿海嘅大規模侵擾亦達到咗頂峰。喺1809年夏季，海盜開始出沒沿岸嘅內陸水路，慢慢深入埋珠三角度以尋找食物。新履職嘅兩廣總督百齡，就以武力同誘降結合嘅手段，一步步瓦解咗張保仔等海盜勢力。
嶺南同江南一帶，響古代重未漢化之前，住嘅係百越族土著，講嘅係百越語言。呢啲語言，同漢語好唔同，但係就似現時嘅苗、瑤、壯呢幾個少數民族嘅語言，同侗台語系關係密切。粵語同吳語，係中原同楚地移民種種語言，融合而産生出來嘅，所以有啲古百越語嘅特點，仍然保留到今日，成為粵語同吳語嘅一個底層。
苗、瑤、壯語響修飾名詞嘅時係，會將修飾語放響名詞嘅後面。粵語有啲詞都係噉樣，好似「雞公」、「豬乸」、「貓仔」、「菜乾」噉，當中「公」、「乸」、「仔」、「乾」係用來修飾「鷄」、「豬」、「貓」、「菜」嘅。
但係北路官話，就叫「公雞」、「母豬」、「小貓」、「乾菜」、「食物」，個修飾語係擺響名詞之前，次序同苗、瑤、壯、粵語、西南官話啱啱相反。呢個現象反映出，響一啲最底層嘅常用詞裏面，粵語仍然保留住古百越語呢個文法特徵。
粵語嘅元音，有分長短，呢個特點係其他漢系語言無嘅。反而同瑤、壯語嘅元音同粵語一樣，都有分長短。粵語元音長短分得最明顯嘅，係aa同a呢一對。呢兩個音可以配上任何韻尾，組成最少對立體，見下表。aa同a兩個元音最主要嘅分別，係發音時拖幾耐，aa明顯耐過a。
雖然兩個音嘅音質有少少唔同，但係母語係粵語嘅人主要係依賴時間嘅長短來區分呢兩個音嘅。外省人學粵語學得唔好，就會唔識分呢兩個音，通常會將a讀成aa，於是乎「心」讀成「三」、「米」讀成「買」，一聽就知唔係本地人。
蠔殼屋有幾百年曆史，係廣東一啲細村落嘅村民就地取材由海邊嘅沙堤度掘出大量蠔殼起出嚟嘅屋。據講用呢種材料起嘅屋子冬暖夏涼，而且唔積雨水又唔驚蟲蛀，好啱嶺南嘅氣候環境。蠔殼屋喺廣東一帶曾經有成百幾間咁多，而家幾乎已經冚唪唥畀人拆嗮，淨低四間。
嶺南係五嶺之南，位於歐亞大陸東南嗰個角落頭。佢緯度低，北有五嶺做屏障，南面有個南海，多山少平地，河網縱橫，受住強烈陽光嘅照射同埋海陸季風嘅影響，山清水秀，植物繁茂，一年四季都好多花草－係一個典型嘅亞熱帶同熱帶自然景觀。
嶺南園林有分皇家、私家、公共園林呢啲唔同種。要皇家園林有南越王嘅四台同埋南漢嘅西御苑等等。南漢個開國皇帝劉巖起嗰座九曜園重保存咗喺廣州。佢入面嗰舊九石係劉王命啲犯由江南嘅太湖、靈璧同三江買返嚟嘅。佢係現存嘅五代園林之中其中一個保存得最好嘅，而五代風格亦都為後尾出現嘅古典嶺南園林定立咗個基礎。
嶺南園林有庭院式、自然山水式、綜合式呢啲佈局方式。庭院式係嶺南園林的特色，佢嘅小巧有得同日本嘅古典園林媲美，幾乎所有嘅屋企、酒家、茶樓、同賓館建築用嘅都係庭院園林，好似係東莞嘅可園、廣州嘅白天鵝賓館、同海口華僑賓館等。
嶺南園林喺石材同理石方面同江南或者北方園林唔同。佢石材有廣西湖石、廣東黃臘石同英石等。嶺南嘅理石唔鍾意向上堆疊，而多數係水平咁展開，有分置石法、堆石法、掛壁法、同塑石法呢啲手法。置石法係指用黃臘石、湖石同花崗石，分平置、拋石同埋石三種方法。
疊石法主要用喺英石嘅壁山做法，嗌做「掛壁法」，最有嶺南嘅風韻，例如廣州賓館嘅三疊泉－呢種手法室外定室內都用得，前者有廣州嘅流花湖公園茶室嘅壁山，後者有白天鵝賓館石室嘅壁山。塑石法用灰泥同水泥扮石頭，慳石材，現代嶺南公園嘅兒童遊樂區嘅古洞探險幾乎都係用塑石。
亭嘅做法好冇規範，千奇百怪，有啲用迴廊、圍牆圍合嘅，又有角樑同枋穿插嘅，或者係少數民族式、俄羅斯式、甚至西歐式。橋喺古典嶺南園林入面多數同廊結合做廊頂石拱橋，好似係餘蔭山房就係典型，另外有少數民族嘅風雨樓同山區嘅索橋。
喺古典嶺南園林入面，三雕三塑遍布成個園林，喺門頭、門聯、窗楣、基座、台案、簷口、檐柱、月梁、瓜柱、雀替、坐靠、欄杆、屋脊都會有，其中以灰塑同磚雕最有嶺南味，例如係清暉園裏面嘅「蘇武牧羊」灰塑同板橋花園嘅瓜果磚雕漏窗。
遠儒文化係嶺南學者對嶺南園林文化最精闢嘅闡釋，如果話江南園林同北方園林嘅儒意濃嘅話，嶺南園林嘅儒意就好淡。粵人傳統嚟講離政治中心遠，佢哋反叛嘅性格表現咗喺佢哋啲古典園林建築嘅唔規範同埋現代園林文聯匾對嘅唔重視。
佢哋長期處於南邊嘅「蠻夷之族」嘅傳統，造就咗武家文化－表現喺清朝園林嘅碉樓形式同近代園林嘅「肥胖」立面同簡樸粗柱。遠儒性由品味上睇有人會話係俗－即係世俗文化。呢種世俗文化係嶺南文化嘅主流，喺 19 世紀打後零舍明顯－北方嘅政客官僚，江南嘅文人騷客，嶺南嘅商家富豪成為咗三大地域園林嘅創作主體，嶺南園林嘅空間實用性同園宅一體嘅設計就係呢種文化嘅展現。
嶺南園林重受到嶺南哲學嘅開放性、兼容性、同多元性影響。最早表現喺南越國皇家園林對中原園林文化嘅全盤吸收嗰度。到咗 16 世紀之後，古典嶺南園林度大量咁用花色玻璃，形成咗同江南或者中原兩地好唔同嘅作風。
據歷史記載，嶺南園林由南越國皇帝趙陀開始起。佢效仿咗秦皇朝嘅皇宮室園林，喺越都番禺嗰度起勢咁起啲皇宮同園林。現存嘅九曜園嘅前身就係仙湖遺跡。嗰時佢將嶺南嘅皇家園林推咗上去頂峰。打後隨住南越國嘅衰亡，嶺南皇家園林亦都就咁銷聲匿跡。
鎮海樓，又嗌五層樓、望海樓，係中國廣東省廣州市越秀山上面嘅一棟樓。依家佢係專門嚟收集同廣州歷史文物同歷史資料有關嘅場所，呢度入面專門畀人睇下以前嘅廣州係點嘅。呢間嘢嘅全名係廣州博物館。呢間嘢喺清朝同1986年嘅羊城八景入面，分別攞咗「鎮海層樓」同「越秀層樓」呢兩個名。
喺明朝洪武十三年嗰陣，由於個朱亮祖嚟準備將個廣州城整大佢，結果就將宋朝嗰三座城合埋咗一齊，重開發咗城嘅北邊成800幾丈噉多，由於城牆啱号跨過咗越秀山，所以就喺座山上面起咗棟五層樓。由於嗰陣時呢間嘢啱好係睇到好大個海響度，所以咪改咗個名嗌「鎮海樓」囉。
到咗1928年重新裝修嗰陣，佢就將棟樓入面嘅木結構，改咗用鋼筋水泥混凝土嘅結構，而磚石牆就用返之前明朝嗰陣嘅料，佢重引入咗石灣彩釉陶燒嚟做瓦脊同瓦角嘅鰲魚裝飾。喺1929年開始，呢度係廣州市市立博物院。
粵繡廣義上可以包埋廣繡同潮繡，但係好多時都淨係攞嚟指前者。佢係廣州嗰頭嘅傳統刺繡工藝，包括咗真絲繡，線繡，珠繡和釘金繡四大類。早喺 15 世紀嗰時就有葡萄牙人買廣繡龍袍嚟獻畀葡王－重要畀葡王讚－而令到廣繡名揚海外，從而開闢咗廣繡嘅對外貿易活動。
呢種工藝有成過千年歷史，佢最早有得追溯到去公元 9 世紀。嗰陣嶺南地方漢越共處，畀當時控制住中原嘅大唐皇朝統治緊，《杜陽雜編》就有記載話唐順宗手下有一個嚟自南海嘅 14 歲女仔，佢喺刺繡方面嘅技術犀利到可以完美咁將《法華經》刺出嚟，啲字重要係細粒過「粟粒」。
潮州木雕，又或者嗌做「潮州金漆木雕」，係喺廣東嘅潮州、汕頭、揭陽嗰頭流行嘅一種民間雕刻藝術，尤其係以多層鏤通又金碧輝煌嘅金漆木雕最出位，同東陽木雕、黃楊木雕、龍眼木雕一齊畀人嗌做中國嘅四大木雕。潮州木雕歷史好耐，喺大唐時期同大宋時期嗰陣開始有，喺大明時期尾成熟。
潮州木雕初頭嗰陣風格粗獷啲，但係去到大明時期已經好精美，今日用嘅木雕喺大清時期成咗形。佢嘅歷史有得追溯到 9 世紀尾橛，喺劉恂嗰本書《嶺表異錄》入面，就有三則有關潮州雕刻藝術嘅記載。而潮州金漆木雕嘅出現，就係喺 1054 年左右就有咗文獻記錄。
而喺 738 年嗰時起嘅潮州開元寺，入面保存咗一條大約 1 米長嘅唐朝木魚，同埋一條北宋政和四年嘅木龍。而許駙馬府亦都保存咗宋朝嘅樑架雕飾，雖然呢啲木雕飾物嘅刀法簡樸，但係說明咗喺唐宋時期，潮州已經有咗用嚟裝飾建築嘅木雕工藝。
喺建築物度用嘅潮州木雕包括咗牌匾獅、進屏、屐頭、簷角、柱頭、橫梁、門楣、屏風、門飾、窗格、欄杆、同埋樑嘅雕飾等百幾種。雖然潮州木雕係由閩系嘅潮州人搞起嘅，但係喺粵式建築或者係粵式園林嘅園林建築物入面成日都會用到。
嶺南盆景，又嗌做粵派盆景係嶺南獨有嘅盆景藝術風格。呢個風格雖然話去到成 1930 年代先有人正式咁承認佢嘅存在，但係佢其實有成千年歷史，有得追溯去到 11 世紀。嗰時嘅中原皇帝宋哲宗將好出名嘅文人蘇東坡眨咗去廣東呢笪「南蠻之地」。
雖然係畀人貶咗，但係據講蘇東坡一到步就即刻大讚嶺南山水植物靚，而佢本人係盆栽發燒友，寫咗好多講盆栽嘅詩。睇返紀錄，粵人喺至少 15 世紀開始民間已經有唔少人鍾意整盆栽藝術。而到咗今日，嶺南盆景已經有咗自己獨有嘅一套風格。
根據嶺南盆景藝術家嘅描述，嶺南盆景創作嘅美學概念崇尚自然，唔鍾意畀啲形式嘢規限住，以自然界入面優美嘅景物做素材，目的係想做到以細見大，雖於喺個細細個盆砵入面，但係可以令人聯想到大自然嘅雄偉，所以畀人話有「來自於自然，又超越於自然」嘅特質。
佢又會講求人工同自然嘅配合，例如係嶺南盆景藝術家好多時會好揼心機落去幫樖植物揀返個同佢夾得埋嘅盆。除咗咁，嶺南盆景藝術家唔單止在意外在嘅「形似美」，而且每個造型度都有獨特嘅神韻同意境，佢哋想欣賞者喺欣賞作品嗰陣會更加心領神會作者所表達嘅精神同情感內涵。
有別於泉州南音，廣東南音自成一格，係南方「彈詞」嘅一種，同木魚、龍舟、粵謳、板眼都稱之為粵調。廣東南音又叫做地水南音，係廣東「說猶如唱，唱猶如說」嘅獨特說唱曲藝，喺二十世紀初期最盛。瞽師或師娘糅合咗木魚、龍舟等廣東講唱傳統彈唱，歌曲內容多數係抒發個人嘅坎坷遭遇、離愁別緒，經常有自傷自憐嘅主題，令廣東南音別樹一格，所以後期亦被人攞嚟同美國黑人藍調比較。
南音喺十九世紀中葉至二十世紀初妓院、煙館、茶樓上經常聽到嘅現場表演音樂，由於涉及色情場所，歌詞唔少都同男歡女愛、色情題材有關。同時，廣東豪富世家詩酒風流，蓄養瞽師、歌姬、瞽僮以備歌唱。二十世紀二三十年代後，豪戶大宅沒落，加上1935年香港禁娼，地水南音亦開始式微。
不過，二十世紀二十年代起，粵劇開始吸納地水南音的講唱方式，逐漸發展為戲台南音，令到南音嘅部份神髓得到傳承。著名嘅南音唱家包括鍾德、劉就、桂妹師娘、眇姬麗芳、白駒榮、陳鑑、何耀華、盲賢、盛獻三、杜煥等等。
南音喺繼木魚、龍舟之後，喺清代乾隆年間興起產生嘅粵語曲藝曲種，主要喺兩廣粵語地區流傳。乾隆二十三年，清政府只准廣州作為全國唯一對外通商口岸，卻帶旺咗廣州、佛山一帶嘅經濟發展。娛樂消費業興旺，吸引咗唔少外地煙花女子嚟廣州謀生。
「地水」係卜卦術語，廣東人舊稱盲人做「阿水」，所以主要由盲人所唱嘅南音就被人叫做「地水南音」。以前盲人喺廣東一帶嘅鄉鎮，主要靠占卜算命為生，一啲有音樂天賦嘅盲人兼唱起南音，而且師徒一代代咁傳落去，於是唱南音就變成當時盲人嘅一種謀生手段。
佢哋有啲孤身一人，有啲兩人為伴，帶往簡單樂器，唱一啲悲情／詼諧嘅故仔賣唱討錢，或沿門乞唱、或擺地攤求賞錢，而部份唱得比較好嘅，或被富裕人家請到府中唱「堂會」。南音瞽師一般生活坎坷，因此，南音曲詞頗多悲情故事、自憐自傷之詞。
地水南音嘅唱腔一般又分為正綫南音、乙反南音、流水南音等唔同唱腔。正綫南音係比較普通嘅南音，苦喉南音嘅音調係最凄慘，流水南音就無過門，唱者要「文不加點」咁一路唱落去，中間無停頓。南音唱法變化多端，唱家唱同一曲每日都可以有唔同唱法。
杜煥畀人認定做香港最後一位正綫地水南音大師。佢喺二十世紀五十年代，每朝喺香港電台《杜煥南音》節目演唱南音，更加不時將當日發生嘅新聞故事作為即興唱作題材，一直唱到1972年，港台因減少播放古老文化節目而停播該節目為止。
杜煥喺1972年被香港電台炒魷魚之後，只能靠政府救濟金為生，屈居喺上海街一盲人籠屋，間中或到旺角街頭賣唱討錢。1974年，德國文化協會邀請杜煥演唱〈客途秋恨〉、〈男燒衣〉等曲目，兼且由何臣椰胡伴奏。後來成為「南音箏怪」嘅唐健垣初遇杜煥，結下兩人日後喺師徒情緣。
1979年，杜煥病逝，傳統盲人派地水南音自此成為絕唱。唐健垣當時喺英國深造音樂博士，一時間杜煥貧病無以為殮，好彩得南音唱家、粵劇名伶阮兆輝奔走安排喪事，又聯繫商業電台舉辦南音、龍舟演唱會，為盲人組織籌款 。
颺舟南音一派喺二十世紀二三十年代嘅廣州響負盛名，代表人物喺鍾德，弟子有盛獻三。盛獻三晚年亦收唐健恒為徒。據梁培熾先生查考，該腔因曲調悠揚跌宕，有『舟搖搖而輕颺』之感，故起名颺舟腔。颺舟一詞較僻，亦同揚州同聲，後人漸漸訛傳爲揚州腔 。
孔繼勳，清道光進士，孔子 69 代孫，嶺南太平沙大鹽商。曾經喺翰林院庶常館教習，同曾國藩有師生之誼。孔繼勳對古人嘅法書名畫獨具慧眼妙識，喺一次踏雪游南岳之後，歸來便興建「岳雪樓」，不惜重金將自己所見嘅精品都收購其中。
孔家將擅唱南音的失明藝人鍾德接到岳雪樓，照顧佢起居飲食。雅集之時，文人雅客們修訂鍾德所唱嘅南音舊曲，或爲佢撰寫新曲，共得曲子14首，因曲子都以曹雪芹小說《紅樓夢》爲題材，統稱《今夢曲》，但原來版本早已散失 。
跟據廣州粵劇研究者陸豐先生嘅研究，粤曲唱腔嘅舞台語言係喺1921至1927年產生轉變，又因為演唱平喉白，不但可以吸收廣東嘅講唱音樂例如南音、木魚等，目前最早記載結合南音和梆黃曲嘅係1924年由陳小漢之父陳醒漢演唱嘅《芭蕉島》之憶美。
一個標準嘅高胡全長大約80厘米。高胡嘅琴筒細過二胡，皮膜同音窗通常係圓形，定弦是G4到D5，比二胡高四度，有效音域可以去到兩個八度。高胡係坐喺度彈嘅，揾對大脾夾住個皮膜同音窗嚟去控制音色、音量，重可以減少狼音。
順德菜，又叫鳳城菜，係廣東菜嘅其中一個系，起源自順德嗰頭。佢係起源自大明時期，以南海菜做基礎，集合咗番禺、新會、鶴山、中山嘅一啲傳統餸菜同技巧變化，改良而整出嚟嘅。其他廚師都會模仿順德嘅廚師煮廣東菜，而大部分嘅廣東菜都係喺順德嗰度發源嘅－所以順德廚師可以話係廣東菜嘅祖師，而佢哋嘅地位高過其他粵港地區嘅廣東菜廚師好多。
順德本嚟唔係咁嘅名－佢原名係太艮，太艮有座鳳凰山，山上有座城，所以古代嗰陣有「鳳城」呢個花名。1449 年嘅四月，黃蕭養喺廣州嗰度逃獄同作反，喺 1450 年十月畀人殱滅之後，劃南海縣嘅東涌、馬寧、西林，同埋新會嘅白藤、鶴山、香山呢啲地方設咗個順德縣，用太艮做縣治。
順德嘅境內河道交錯，13 世紀打前已經有人養蠶業同搞金融，喺養蠶業嘅基礎下又發展咗桑基魚塘，經濟好蓬勃，出名嘅人又多，好似係南宋狀元張鎮孫同龍廷槐。生活富庶而且人傑地靈，令到佢文化嘅發展好快－令到順德菜以一地之菜而成為成個縣嘅菜。
廣東一帶地方嘅天氣係屬於典型嘅亞熱帶氣候，夏天好熱，多雨又潮濕，水質就偏向燥熱，而且夏天嘅炎熱時間比較長，再加埋廣東人鍾意食啲煎炒燥熱嘅嘢食，又習慣夜瞓。因為天氣又熱又潮濕，再加埋飲食唔啱，同瞓唔夠等等嘅原因，好容易令人熱氣，所以民間就流行用啲藥性寒涼，消暑解毒嘅中草藥，煲水嚟飲。
常見嘅涼茶有廿四味、五花茶、雪梨茶、感冒茶等等。喺廣州、香港、澳門等等嘅地方甚至有專門賣涼茶嘅舖頭。有啲喺廣州嘅涼茶舖更加係有超過一百五十年歷史，喺香港亦有唔少五、六十年歷史嘅涼茶舖。而近呢十幾廿年亦都有集團將涼茶包裝成紙包或者罐裝飲品嚟賣，好似王老吉涼茶咁。
傳統涼茶，多數歷史比較悠久，配方多數嚟自民間，有啲亦自稱係祖傳古方，好似黃振龍㿀痧涼茶，聽講已經有八十幾年歷史，係袓傳古方，可以醫全身酸痛、皮膚班塊石疹點等嘅病，但呢隻涼茶藥性偏寒，年老體弱、氣血兩種虛者同孕婦都係唔太適合飲嘅，佢嘅藥方係由火炭母、淡竹葉、崗梅根、金錢草、大頭陳、救必應、鑑銀盤、五指柑等等組成。
廣州王老吉涼茶係由崗梅根、木蝴蝶、火炭毋、金錢草、布渣葉、淡竹葉、金沙籐、五指柑、山芝麻、金櫻根十味藥組成，呢啲藥大多數都係廣東民間嘅草藥，功效係清熱解暑等等。對發熱、喉痛、聲沙、口苦尿黃，泄瀉、腹痛等等嘅胃腸濕熱病都有用。
呢類涼茶同傳統涼茶有啲唔同，佢唔係專門針對某一種病，而係適合所有健康嘅人飲，有清熱消暑等嘅保健作用，同時，佢嘅顏色偏淡，味道冇咁苦澀，多數會有甘甜嘅味道，所以比較受歡迎，好似羅漢果五茶花、菊花雪梨茶同銀菊露，可以防止肺燥咳嗽，或者肝火眼痛，或者唔易中暑，從而起到保健預防嘅作用。
涼茶嘅劑型發展到今日，已經變成多種多樣，最初淨係有涼茶劑型，佢係由藥物磨粉同粘合劑混合而成嘅一種固體製劑，飲時用熱水泡汁代茶飲用，所以又叫做茶劑，形狀多數係小方塊形或者長方塊形，出面用紙合包住，好似甘和茶、合仔茶同午時茶等。
廣東較流行嘅糖水傳統上包括紅豆沙、綠豆沙、草梅忌廉厚班戟、蛋白杏仁茶、芝麻糊、馬蹄露、椰子糊、花生糊、杏仁糊、合桃糊、桑寄生蛋茶、雪蛤膏、燉奶、燉蛋、腐竹糖水、腐竹薏米糖水丸、清補涼、番薯糖水、木瓜雪耳、濃香芝麻糊黑糯米、濃香芝麻糊湯丸、糖不甩、細磨仁杏茶豆腐花、細磨仁杏西米露、細磨仁杏黑糯米、芝香杏仁茶配湯丸、芝香紅豆沙配湯丸、海底椰西米露、海帶香草綠豆沙湯丸、同雞蛋糖水等。
新派嘅有各種生果、西米露、西米撈、布甸、燉燕窩、杏汁燉燕窩、椰皇新地奶樂、海底椰白雪涼粉、海底椰豆腐花、海底椰涼粉、海底椰黑白配、海帶香草綠豆沙涼粉、海帶香草綠豆沙豆腐花、椰香黑糯米甜甜、椰汁西米露涼粉、椰皇豆漿湯丸燉蛋白、椰皇荔芋西米露燉蛋白、焗荔茸西米布甸、芒果水滴布甸、蜜桃鮮奶樂、草莓荔枝鮮奶樂、飄雪黑珍珠、榴槤白雪黑寶石、木爪鮮奶、榴槤忘返、新鮮雜果盤、OREO 旋風冰、芒果黑糯米甜甜、白雪黑糯米、芒果脆脆窩夫、同埋楊枝甘露、甘露飄雪、飄雪黑糯米、雪山孖寶黑寶石、飄雪紅寶石、榴槤飄雪、榴槤忘返、抹茶Perrier、宇治金時窩夫、朱克力雲呢嗱厚班戟、龍眼三重奏、抹茶彩虹、薑汁蓮子雪耳燉雪蛤膏、蓮子陳皮紅沙西米露等等。
嶺南學派可以講得上係嶺南哲學入面最有代表性嘅一個流派。佢係一班嶺南出身嘅文人響 15 世紀嗰陣開嘅一個宋明理學流派，佢嘅代表人物係廣東新會出身嘅哲學家陳獻章。佢寫嘅哲學文家陣好詳細咁樣收錄咗喺《陳獻章集》入面。
」意思係求學問最寶貴嘅嘢係要學識去質疑，越識得質疑就越會有進步。總體嚟講，呢個學派係借咗儒家嘅人本精神，但係又會好似道教咁樣睇重講人同自然之間嘅關係，甚至可以話係有啲畀西人嗰種睇重問問題嘅諗嘢方式影響咗。
陳獻章嘅徒弟湛若水後嚟重攞佢師父嗰套思想去創立咗一個新嘅甘泉學派。湛若水佢喺唔少方面同意佢師父嘅諗法，但係覺得佢師父嘅某啲主張太似禪宗佛教，而且佢對其他嘅學派重有自己嘅一套批判。甘泉學派嘅一個重要特點，就係努力咁想將自己同孔孟、大宋理學嘅派系聯埋一齊。
陳澧，字蘭甫、蘭浦，號東塾，書齋曰「東塾」，廣州番禺縣捕屬人。清代著名音韻學家。陳澧以漢學為宗，其學以通經致用為主，但不囿於門戶之見，不排斥宋學，以博學見稱，最初專治經學，宗法漢儒，從而精研文字音韻。
八桂學派嘅發展史同壯史息息相關。而歷史可以追到二十世紀四十年代尾嘅時候，伴隨住對壯族研究嘅興起，八桂學派就開始形成。由嗰陣時開始，佢嘅發展就持續不斷咁有細幅度嘅進展，直到二十世紀八十年代初嘅時候，因為同新嘅壯學發展相作用而加速發展，直至今日。
賣懶係舊時細路過年嘅習俗。傳統上，年三十晚食完團年飯後，細路會攞住燈籠、香同紅雞蛋行出街，大唱「賣懶！賣懶！賣到年三十晚！」，行到好遠之後上炷香，再食埋隻紅雞蛋就賣完懶返屋企。有啲地方嘅賣懶習俗融合咗落另一個習俗派財神度，要將一張寫住「懶」字嘅紅紙混埋入寫住「財神」字嘅紅紙，搵機會搏懵當「財神」派畀人，成功派出就代表賣懶成功。
年例係粵西地區新年或者新年過後毋耐舉行嘅一種賀年活動。佢流行喺粵語高陽片嘅湛江、茂名同埋北流上里地區，與及吳化片嘅吳川、化州等等。其中茂名年例同埋吳川年例分別喺2012年同埋2013年入唨廣東省省級非物質文化遺產代表性項目名錄同埋代表性項目擴展名錄。
廣府廟會係由中國]廣東廣州政府發起嘅廟會，亦係新春時節嘅嘉年華。同本土傳統神誕墟市唔同嘅係，個會結合本地同北方元素。廣州市越秀區政府，借亞運修復廣州都城隍廟後，喺二〇一一年元宵節，開始攞城隍廟做主會場搞「廟會」。
會期喺農曆正月十五到正月廿一，入面有木偶薈萃、中華絕活、武林大會，同埋元宵燈會等，總共十個主題活動，重包埋祈福、民俗、美食、商貿同休閒嘅文化等好多嘢。當局整嘅新廟會，係溝埋廣府傳統嘅大中華化民俗文化特色嘅活動，嚟加大新式廣府文化嘅凝聚力同影響力，向遊客同市民宣傳展示啲唔同嘅廣府文化。
越秀區文廣新局局長王衛國話，2010年12月渠啱坐呢個位，就收到柯打去度橋整「廣府廟會」，就同陳曉丹、何願飛等人去五仙觀度開神仙會度橋，由此開咗頭炮。而越秀區常委、宣傳部長陳曉丹話，喺2009年越秀區搞過個廣府文化嘉年華活動，見啲市民幾中意下，就決定照埋北方廟會嘅形式整出個文商旅相融合嘅活動平臺。
廣府廟會嘅開放係一種北方廟會嘅植入。復修咗廣州都城隍廟就畀咗植入一個契機。不過中山大學中文系教授葉春生話，雖然「元宵逛廟會」唔係嶺南傳統，但越秀區舉辦廣府廟會，可以當係展示文化嘅平臺，方便聚人氣。學者朱光文就話應培育返廣府誕會，保障返南粵民間信仰同迎神賽會嘅話語體系係按照傳統來延續落去。
佛山人搞婚禮好講排場，但係自從 17 世紀開始，人口稠密嘅佛山房屋供應緊張，令到唔少人嘅居所細得滯，攞唔到嚟搞大型嘅婚禮。當時一戶姓楊嘅有錢人家就出租自己嘅宅院畀人舉辦婚禮－就係「嫁娶屋」嘅開端。打後楊氏大宅轉咗手，做埋專門租畀新人舉行婚禮嘅場所－變咗做家陣嘅文會里嫁娶屋。
19 世紀開始佛山嘅外來移民人口多咗好多。呢個時候係嫁娶屋嘅全盛時期。嫁娶屋成行成市，分布有喺九個地方，曾形成過所謂嘅「婚嫁一條街」。喺 1920 至 30 年代，佛山街頭成日都見得到「嫁娶屋出租」嘅廣告。
執骨係指將土葬咗、已經腐化淨低嘅骨攞返出嚟放入金塔嘅行為。做呢樣嘢主要係因為風水，又或者需要搬走佢。呢種風俗喺粵人、福佬人、台灣人、琉球人、同壯族等嘅東亞族群都見得到。呢啲族群多數都係同百越族有關係，而且古代嘅中原皇朝亦都有文獻記載話百越族有啲類似嘅風俗。
掘地起墳後，一般會喺棺材開一條罅，疏出臭味，再起天板，然後吩咐在場嘅後人同先人叫一聲「起身喇！」。做完簡單儀式之後，就開始將骸骨由上至下逐執塊上來。將骸骨洗淨之後，用四至五日曬乾，之後便可睇後人嘅意願，將骸骨磨成骨灰，或放入金塔。
籃姑，又叫做菜籃姑、籃仔姑，係廣東、福建、臺灣鹿港客家人傳說中嘅女性，而且重流傳到去馬來西亞安順嘅客家移民嗰度。啲人通常喺中秋嗰時會用竹籃做道具，用類似扶乩嘅方式問佢嘢，而安順嘅客家人就係喺七夕咁做。
呂洞賓，本名呂喦，字洞賓，以字行，道號純陽子，綽號回道人，大唐人，道教仙人，八仙之一。生於唐德宗貞元十二載丙子年，夏曆四月十四。喺蒲州河中府永樂縣招賢里出世，即今日山西省芮城縣永樂縣招賢村。八仙之外，亦五恩主之一，五文昌之一，全真派五陽祖師之一、鍾呂內丹派同主張三教合流。
大明時傳說，金花係廣州人，原本為巫，好靚女，無嫁人，善通鬼神，當時叫金花小娘。後尾佢浸死湖中，屍幾日都無腐衰，而且有異香，鄉里陳觀見到奇象，就帶人去舉殮，點之見到係人形香木。於是乎，奉為神仙，舊木刻像立祠，湖西立靈應祠，而個湖亦改叫仙湖。
包拯，字希仁，號淸天，謚號孝肅，別名包龍圖，包黑子，包黑炭，係北宋文臣兼政治人、名判官，北宋廬州府合肥縣人。1057年3月到1060年6月3號做開封府尹，1060年6月同1061年分別做過三司使同樞密院副使。
媽祖原名林默娘，係一神祇，沿海唐人信仰，水上人都叫佢亞媽，庇祐出海順利，可以視為海神。信仰遍及廣東、福建、香港、澳門、臺灣、南洋沿海唐人。潮州人叫佢聖媽。大明時封為天妃、大清時封為天后，故香港多數叫天后。
林默娘，相傳北宋初年降生，降生喺福建莆田。出世嗰時有祥光異香，直到滿月，都未喊過一聲，因而叫默娘。十三歲嗰時遇到方士授學，十六歲就能觀井得符，學成之後能知未來，起病扶衰。傳說默娘周不時元神出竅，拯救海上遇險人。
據祠內嘅《赤松子自述》，黃大仙原名黃初平，喺公元328年於浙江省金華縣蘭溪市出世，十五歲開始學道，四十年後，佢嘅兄弟入山中搵佢，見佢能指石變羊，從此，兩兄弟一齊修煉，雙雙為仙。由於黃初平隱居於赤松山修煉，故又稱「赤松仙子」。
響1897年黃大仙奉玉帝旨意，塵凡佈教，響廣東番禺顯靈，自道身世，勸人向善，引來唔少信眾，赤松黃大仙之名因而得以顯揚。由於黃大仙好靈重加埋當時廣東嘅疫病蔓延，求醫問方嘅善信就愈來愈多。黃大仙降亂用嘅靈籤同藥簽一直用到依家，響香港非常普及。
粵商，又嗌做廣東商幫，係由廣東本地嘅三大民系組成嘅商人幫，尤其係廣府幫。狹義上嚟講「粵商」指粵人商幫，廣義嘅「粵商」就包埋廣東嘅廣府幫，潮州幫，客家幫、同埋其餘廣東各地嘅商幫，以珠三角嘅廣府商幫作為代表。
廣東嘅「總商會」龐大，廣州係粵商嘅發源地之一，因為廣州史上係主要嘅沿海停泊商船嘅地方，對海運嚟講亦都好緊要，外國人都一定要經廣州通商，令到珠江三角洲成為咗最緊要嘅經商地理環境，先至可以影響廣東其他地方各方面嘅發展。
由於地處南部邊陲、遠離政治中心、喺正港澳隔離，同其他唐人商幫比，粵商最早培育同開放市場，最早接受東南亞嘅產業轉移，令到佢哋喺全國形成咗一種有南越區域色彩風格同有嶺南文化特色嘅企業群體，造就咗“粵商”自身獨特嘅個性。
五羊傳說係一個關於廣州古代嘅傳說故仔，係廣州嗰柞花名同埋個城入面好多地名同本土品牌嘅名嘅來源。喺唐詩入面已經有開始用「五羊」嚟稱呼廣州，而個傳說重有得追溯到去 3 至 4 世紀嗰陣嘅記載。佢有幾個有些少唔同嘅版本，但係喺明朝打後基本上定咗型。
相傳古代嘅廣州因為連年嘅旱災，五穀歉收，搞到啲人嘅生活好艱難。有一日，突然間仙樂悠揚，南海個天嗰度飄咗五朵彩雲過嚟，有五個仙人著住五隻色嘅綵衫，各騎一隻唔同毛色嘅仙羊，手拎住一莖六出嘅稻穗，騰雲駕霧降臨楚庭。
自從嗰陣時開始，「五羊」、「羊城」呢啲名逐漸咁成為咗古代廣州嘅花名，可見個傳說喺當時嘅影響。據大唐嘅傳奇故事入面嘅描述，喺嗰個時代廣州嘅城隍廟已經祭祀五羊。最早可能喺南漢時期已經響傳說入面五仙降臨嘅地方有起五仙觀，嚟祭祀五仙。
喺廿世紀之後，啲人開始對五羊傳說進行神話學嘅研究。歷史學者岑仲勉喺 1948 年提出，五羊嘅神話係一則有關史前拓殖嘅神話。當時羊係中原西北嘅畜牧動物，意味住「仙人」由北方嗰度嚟，手攞住嘅六出谷穗代表咗產量高嘅粳稻。
因為咁五羊傳說嘅歷史原型係西周嘅姬族人頂唔順楚人嘅壓迫，而沿着湘水流域向南走難去到嶺南，同時帶咗佢哋啲家畜同埋農作物，傳播到去南方。呢個都係粵人接受當時中原嘅先進文化，踏入文明第一步嘅故事嘅濃縮同神化。
現代嘅研究就認為五羊傳說可能包括咗多種嘅史實。其一係楚人將高產嘅水稻穀品種傳入嶺南。楚國王室祖先嘅族姓是羋，意義同「咩」一樣，係羊叫嘅象聲詞。其二係西周尾橛楚國境內漢陽一帶嘅姬姓部族由於畀楚人打壓，帶住羊群同谷種搬屋去嶺南住，將種植水稻嘅技術傳播到去廣州同珠江三角洲地區。
除咗咁，亦都有學者認為「羊」其實係楚文入面「犬」咁解，所以五羊嘅傳說查實係由壯侗民族同南越民族有嘅「犬取稻種」嘅農業神話故事而嚟嘅。源自嶺南嘅神話故事傳到去楚嘅地頭之後，畀中原文人搜集改編再傳返入嶺南。
五羊傳說最早嘅「佐證」係廣州嘅五仙觀。早喺北宋時期喺十賢坊已經有祀奉五仙嘅寺院。到咗 13 世紀早期搬咗去西湖玉液池畔，即係今日西湖路附近，畀人嗌做「奉真觀」。打後又搬返去今日嘅廣仁路，但係喺 1368 年畀大火燒毀， 1377 年又搬咗去坡山直到而家。
1469 年同 1723 年曾經做過重修。民國 12 年廣州市政廳為咗籌備軍餉，將佢攞嚟拍賣，重遣散觀入面嘅道士。中華人民共和國成立之後佢就畀人收歸文物部門管，80 年代修葺之後對外開放。五仙觀喺大明同大清兩代分別以「穗石洞天」、「五仙霞洞」列入羊城八景之一。
1963 年 3 月畀人列做市級文物保護單位，1989 年 6 月升做廣東省文物保護單位。家陣嘅五仙觀入面有五仙雕塑，重襯埋五羊石像，五仙畀人奉做「山谷神」。觀入面重有一塊巨大嘅紅砂岩，上面有一個一米幾長嘅凹痕，形狀似腳印，畀人嗌做「仙人拇跡」。
除咗五仙觀之外，廣州市入面有好多地名同五羊傳說有關。喺惠福西路嗰度嚟嘅仙鄰巷因為喺正五仙觀舊址隔離而有咗個名。海珠中路喺大清時代畀人嗌做「仙羊街」同「西濠街」，後嚟合併成為海珠路嘅一部分。大明喺 16 世紀嗰時修廣州嘅新城，外城南門之一嗌做「五羊門」，大清代 18 世紀尾改嗌做「五仙門」，附近有「五羊驛」。
喺 1925 年同 1989 年廣州市政府曾經兩次徵集廣州市市徽。第一次公佈嘅市徽係 1926 年，佢中間係青天白日，佢外面有五羊圍住，四周圍就係稻穗。第二次公佈就係 1990 年嗰時，中間係五角星照耀之下由變形唐字大篆「羊」字同稻穗組成嘅金鑰匙，喺 1997 年冇再用。
兩個版本嘅市徽都包括咗五羊同稻穗嘅形象，可見廣州人將五羊當咗係廣州嘅象徵。1936 年嗰時廣東政府重曾經發行過面值一仙嘅五羊銅元。銅元嘅正面中心係以花圍住圓窿，上方寫住「中華民國廿五年廣東省造」，下方係五羊圖案。
而清朝就繼承咗明朝嘅傳統。話凈係得廣州先至可以對外通商，重規定咗外國佬唔畀同其他中國商人搞直接買賣。而鬼佬嚟中國搞交易嘅話，唔好意思，先去搵指定行商搞貿易經紀同代理。而呢啲行商就係1686年成立嗰啲對外貿易行，喺而家嘅廣州文化公園到海珠南路嗰帶。
由於十三行成日嚟搞對外貿易，所以又俾人話成係「洋行」，而行商又俾人話成係「洋商」。而噉喺十三行街一帶都有十三商館響度，嗰時俾人話成係「十三夷館」，而呢啲夷館係由十三行啲商人嚟起嘅。而呢啲十三行主要喺幫外商搞商品進口同交關稅、管理外國商人、傳達政令、辦理同外商有關外貿啲事。
不過到咗1720年，清政府就搞一種保商制度，而外商到咗岸之後必須搵間行商先至得，而保商就有先買貨物啲船嘅份。嗰時中國嘅對外通商口岸方面，凈係得返十三行嗰頭。結果嗰時嘅全國貿易方面，喺中國入面邊個地區嚟嘅嗰啲人，都一定要嚟廣州嘅十三行先至可以同外商搞茶葉交易，而十三行嘅特權就霸嗮成個中國市場。
十三行入面，講得最犀利嘅係從乾隆到嘉慶嗰時，去到幾十間都有。其中廣利行、怡和行、同文行，及義成泰行係最出名。尤其嚟十三行交易嘅有英法丹瑞荷、巴俄葡西同東南亞嘅幾多個國家仔都嚟咗呢度搞交易，結果十三行就收咗好多錢。
到咗1821年，十三行就開始搞衰落。嗰時英國資產階級為咗扭轉乾坤，諗住搞多啲利潤返嚟，結果就向中國搞鴉片。由於英國資產階級猛咁唔停向中國輸入鴉片，所以搞到清廷一定要查鴉片先至得。嗰時十三行要逼住向商人搞貿易，因為嗰時有資本主義列強嚟猛咁向中國搞搞震，加上又俾清政府嘅官僚機構搗亂檔，而商行係都要畀幾十萬到成百萬両嘅白銀先至得。
不過由於海關直接統治十三行，想加入或走佬？必須要畀好多銀両去海關嘅官吏先至有得撈！就到咗1840年，由於行商䦛咗成幾百萬銀両，甚至到破產或抄家都有。嗰年重爆埋第一次鴉片戰爭，英國佬一炮炸開咗清政府閉關自守嘅大門。
而家嘅十三行都係一條服裝嘅批發街，成日都賣女裝同男裝嘅衫褲。附近嘅新中國大廈、故衣街、豆欄上街、和平東路、槳欄路服裝商場搞出嚟嘅物流商業圈就變咗廣州歷史入面，最長時間嘅服裝批發集散地。但係嗰度啲人比較複雜，所以環境都好惡劣。
除咗一般貿易，粵海關同十三行仲承擔著代北京皇宮採辦嘅任務，要隨時置辦皇室所需嘅域外洋貨。洋行每年都要同宮廷輸送返啲洋貨，時稱「採辦宮物」，包括咗紫檀木、香料、象牙、琺瑯、鼻煙、鐘錶、玻璃器、金銀器、毛織品仲有寵物等等。
羊城八景指嘅係廣州景點嘅其中8個靚景，呢「8個景」嘅篩選，每次都有唔同。正所謂「仁者樂山，智者樂水」。廣州嘅山水嘅靚法係有史以嚟，啲人成日都嚟睇同讚嘅，而「羊城八景」就係自宋朝開始就開始有嘅，而且一直行到依家㗎啦，到依家為止一共揀咗48處靚景。
據史書記載，其實廣州就喺宋朝開始，有羊城八景嘅篩選喇。而宋朝嘅工商業比較發達，喺依家光塔路嘅一帶形成嘅「蕃坊」、「蕃學」、「蕃市」都好繁華，仲有富民思想嘅流行同多彩嘅市民生活，兼呢度有市民同埋外商都好鍾意風景名勝。
澳門歷史建築物建築風格可以體現到澳門文化。澳門除咗有華人聚居之外，16世紀開始葡萄牙人喺澳門定居，亦標誌住中式建築同西式建築文化交接發展。部分澳門建築充分反映到中西建築文化上嘅共融同歷史價值，例如澳門茶文化館，建築物以西式建築為意念，但係用中式瓦片做座頂。
隨住城市發展，一啲有價值性建築物通過內部改建以適合現代社會用途，噉既保留建築物外貌，亦保存佢歷史文化元素。澳門建築歷史可以粗略分成四個時期，明朝、清朝前期、清朝後期同近代建築，當中包括中式廟宇、西式教堂、居住建築、公共建築同商業建築等。
傳統嚟講，澳門人同粵人一樣無論朝頭早、晏晝、定係夜晚都可以去飲茶。飲早茶通常係老人家多，佢哋好多時喺朝早五點零六點晨運完之後就會成班茶友一齊去茶樓度搵張檯坐埋一圍，一路飲茶一路食點心一路傾閒偈。稍為晏少少嘅九點幾時段，有唔少後生仔後生女就會陪自己嘅阿爺阿嫲飲茶。
呢類街名主要用葡萄牙政要同軍官名，或者歷史人物嘅名，再翻譯做粵語。例如沙嘉都喇賈罷麗街、爹美刁斯拿地大馬路、士多鳥拜斯大馬路等。亦有啲街名太長，所以市民習慣用較易記嘅名甚至唔記得原名。例如亞美打利庇盧大馬路叫新馬路的。
豬仔包係一種港式麵包，被認為係長條型法國麵包嘅短版本，又叫短法包，佢嘅味道同質感有相似上嘅地方，但唔係完全一樣。雖然佢叫做「豬仔」，但實際並無任何豬肉成份，亦無任何餡。常見喺香港同澳門嘅麵包舖同茶餐廳。
西炒飯用料上冇一定嘅標準，不過一定要有番茄醬，或者用茄膏，令佢有紅色嘅外表。由於番茄係源於西方嘅食材，所以港英時期嘅香港人畀咗呢個名佢。白飯通常係冷飯，即係隔夜飯，其他配料就通常包括有雞蛋、香腸粒同火腿粒，同埋番茄、洋蔥、蘑菇等。
黃雅慧，藝名咖喱，係香港女藝人，本身有普通科醫生資歷，入行前喺屯門醫院做過大概兩個月急症室醫生。佢2021年辭工參與ViuTV搞嘅真人騷選秀《全民造星IV》，40強止步。而家佢係自由身藝人，亦有兼職醫療美容機構嘅醫生。
黃雅慧2021年ViuTV搞嘅真人騷選秀《全民造星IV》，初賽階段本身輸畀陳玉幸而跌落復活區，最後畀導師梁祖堯救返，晉身60強。第二回合佢被編入同沈貞巧、蘇雅琳等嘅B4組，最後嗰組贏咗而晉身40強。第三回合佢被編入蘇雅琳、余潔滢、何榛綦嘅B3組，不過佢同時被指定係嗰組嘅死亡名單成員，即使佢呢次表演嘅「小丑女」造型令觀眾眼前一亮，但因為嗰組輸咗而被即時淘汰。
黃雅慧參選完《造星》後初期幕前工作唔多，到2023年開始以自由身身份接拍ViuTV節目，包括做咗健康資訊節目《我想身體健康》嘅其中一位主持，另外佢接拍咗由劉諾衡製作嘅《無制限探險隊》，遠赴非洲做隨隊醫生。
蕃茄薯仔湯顧名思義係主要用蕃茄同薯仔煲嘅一種湯，通常會落豬肉同或多或少嘅鹽，有陣時會落紅蘿蔔。正常嘅蕃茄薯仔湯煲好咗望落會係橙或者黃噉色，味道上帶微甜同微酸。蕃茄薯仔湯嘅做法相當簡單，可以喺一至兩個鐘頭之內煲好，而且飲唔嗮仲可以擺入雪櫃，雪完第日攞嚟煲返熱飲。
粉紅同紅之間嘅差異，查實等同淺綠同深綠之間嘅，但好多語言都會有隻字特指粉紅，例如英文入面嘅 pink 或者日本話入面嘅 pinku噉，而唔淨只係將粉紅稱之為淺紅就算數－佢哋好似將粉紅當正咗係隻原色噉。
獅子狗卷唔係獅子狗肉。喺1980年代無綫電視兒童節目時間播一套日本配音卡通《忍者小靈精》，裏面嗰隻獅子狗最鍾意食呢種嘢。當時嘅香港人完全未見過，唔認識，後來可以買到，嗰樣同卡通畫嘅一模一樣，呢個印象深入民心，之後好多人都叫呢隻食品做獅子狗卷。
2019年7月，有網民借「獅子狗」諧音創作詞語「撕紙狗」，揶揄無幾耐之前喺大埔撕走示威紙標貼嘅香港警察。好快，香港吉野家嘅面書網站登咗個相關嘅灰諧商業廣告，內文係「想食獅子狗，唔只大埔有。嘢可以亂食，名唔可以亂叫」。
伊麪，又叫伊府麪，係種中式油炸雞蛋麪，同即食麪有幾分似。最多人傳嘅伊麪起源，係由大清乾隆年間揚州知府伊秉綬個家廚發明，話佢唔小心將雞蛋麪放落滾油度，惟有用上湯煨返佢，結果人客大讚好食，咁就流傳咗落嚟。
安藤百福，係台灣裔日本人，原本叫做吳百福，喺後生時改良麪，結果就整咗樣即食麪出嚟，又創辦日清食品株式會社。2007年1月5號朝早因為急性心肌梗塞，喺日本時間挨晚6點40分，喺日本大阪府池田市一間醫院不治逝世。
安藤百福喺1910年臺灣日據時期嘉義附近嘅朴子腳出世。細細個就無父無母，喺臺南市跟做批發布料嘅阿爺阿嫲大。1932年，22歳嘅安藤百福用老豆嘅遺產做本，開咗間『東洋莫大小纖維株式會社』，一邊係立命館大學附屬商專經濟科讀書，一邊做成衣生意。
於是佢喺自己屋企後園起咗間房仔研究即食麪，1958年8月25號，雞味泡麪產品成功批發製作。即食面立刻成為了受歡迎商品。同年12月，日清食品株式會社變更會社商號，會社順利擴大事業。1963年，日清食品喺東京證券交易所同大阪證券交易所上市。
由於即食麪大受歡迎，所以好多人跟風。於是安藤就申請晒商標同專利，以保持公司信用。日清食品喺1961年正式登記商標，1962年得到即食麪製造專利。但佢公司屬下 113 間子公司收到了警告，話佢壟斷。1964年安藤中止壟斷，開咗個日本麪工業協會，轉讓同公開咗做法專利權。
公仔麪原先由香港永南食品公司生產，後來喺1989年畀日本日清食品收購。香港永南食品公司之後成為日清食品嘅附屬公司，「公仔」依然繼續使用。另外有講法指公仔麪嘅由來係指即食麪出前一丁包裝上嘅卡通公仔「清仔」，而唔係香港永南食品公司生產以人形為商標嘅公仔麪。
燒乳豬係一種燒烤嘢食，將兩至六個星期大、重未斷奶嘅乳豬劏咗之後，以爐火燒烤而成。全世界好多地方嘅飲食文化都有燒乳豬呢款菜式，歷史悠久。中國喺西周時相信就已經有食用燒豬。當時八珍之一嘅「炮豚」相信就係指燒豬。
燒乳豬喺廣東有超過兩千年嘅歷史。喺廣州南越王墓起出大細兩隻唔一樣嘅烤爐，配咗烤炙用嘅鐵釺、鐵鉤、長叉、掛爐嘅鐵鍊等等。烤爐四角朝天，以防嘢食跌咗。細嗰隻爐近爐腳嗰處鑄咗兩隻豬仔，豬嘴向天、中空，畀人插燒烤工具。
清朝嗰陣粵菜嘅燒乳豬獲選做滿漢全席嘅菜式之一。而家燒乳豬係廣東燒味其中一種。一般嘅造法用約五公斤重嘅乳豬，劏咗之後喺肚度切開，攞出肋骨，放入特製燒烤叉撐開，放入烤爐燒成。如果燒烤時用慢火，燒出嘅乳豬皮滑捋捋，稱之為「光皮」。
喺廣東傳統習俗之中，燒豬係各喜慶場合嘅常用祭品。無論係新舖開張定係清明拜山祭祖，成日見成隻燒豬或燒乳豬擺出來做祭品。切燒豬有時重會係儀式嘅一部份，儀式完成後，燒豬就會分畀參加者。燒乳豬由於份量較少，而且乳豬攤凍後味道冇噉好，所以喺戶外進行儀式時，一般多用普通燒豬而少用乳豬。
《商品說明條例》係香港法例第362章，主要規管營商手法，禁止營商過程入面作出虛假嘅商品說明，同埋虛假、具誤導性或者唔完整嘅資料同錯誤陳述，去保障消費者。而家條例嘅基礎係喺2012年訂立，取代咗1981年訂立嘅條例。
當有人賣嘅嘢貨不對辦，就已經觸犯咗《商品說明條例》。例如有個案例，食品批發商將「鯰魚魚塊」當成「龍脷魚塊」賣畀食肆，而食肆又將呢批魚塊當成「石斑魚塊」賣畀食客，結果食品批發商同食肆都一樣違反《商品說明條例》。
深井有獨特嘅海灣，可以遠眺青馬大橋同埋馬灣，好天嗰時重可以望到香港國際機場。喺1980至1990年代，多間地產發展商都喺深井發展，而家沿海地區已經起咗多個私人屋苑，例如碧堤半島同埋浪翠園等大型屋苑，都係以海景同寧靜做賣點，但社區設施相對屯門同埋荃灣明顯就較為麻麻地，因為呢度冇鐵路到，所以對外公共交通需要依賴往來屯門同埋荃灣嘅巴士小巴。
海南雞飯係響世界各國出晒名嘅一道飯菜，好多唐人餐館都賣，原型係海南島嘅「文昌雞飯」。雞嘅做法同一般白切雞冇乜大分別，重點係碗飯，一定要以雞油雞湯去煲。海南雞飯係由海南人將文昌雞飯帶到去星馬演變出嚟同埋發揚光大，當地嘅海南雞飯通常都配酸辣醬、甜豉油同埋薑茸一齊食。
海南雞飯係源自海南島嘅文昌雞飯，關於呢個飯嘅歷史有好幾種講法。有人話佢係嚟自星加坡一位叫王義元嘅人，佢1936年去到星加坡搵食，開始拎住個竹籮喺星加坡附近一帶叫賣，後唻有啲積蓄，就開始喺茶餐室入面開檔賣雞飯。
香港特別行政區行政長官林鄭月娥喺2021年4月21號Facebook專頁講述出席博鰲亞洲論壇行程，貼文末段表示「我希望好快見到香港青年去海南實習、就業、創業，享受椰林樹影同港人鍾意嘅海南雞飯！」，引起咗星馬兩地網民強烈不滿。
做鹵水墨魚，最重要係個鹵水。鹵水嘅主要材料有八角、桂皮、香葉、甘草、沙薑爾啲標準香料，再加薑片、紹酒、生抽、冰糖同鹽，加水煮半個鐘就完成。至於點解墨魚係橙色，咁係淋咗橙紅食用色素嚮墨魚身上，其實對味道冇影響，隨便你加唔加。
人造反式脂肪通常係植物油氫化過程中嘅副產品。氫化嘅目的係為咗令啲油可以耐熱啲、無咁易變質，兼可以放耐啲。催化加氫可以將植物油裡面嘅不飽和鍵變成飽和鍵，而由於氫化過程中催化劑除咗會將不飽和鍵轉變成飽和鍵之外，重有可能改變碳－碳雙鍵嘅構型，即係將少量油脂變成反式脂肪。
同其他脂肪唔同，反式脂肪對健康無益，又唔係人體所需要嘅營養素。食咗啲反式脂肪落肚，會提高患冠心病機會。因為噉，好多國家為咗保障人民健康，都立法管制製造或者入口嘅嘢食入面，唔可以有反式脂肪，好似美國紐約市喺2007年12月就立法管制反式脂肪，佢哋要求所有食肆同快餐店最遲喺2008年7月起，唔再用有反式脂肪嘅食油。
樓上鋪冇地鋪嘅人流優勢，所以一般靠做熟客生意為主。吸引生客要有計，加強廣告宣傳，例如工廠區，商廈樓上鋪話開倉日。因應樓上舖對推廣同業務拓展方面嘅需要，市場上又衍生出一種相關嘅專業顧問行業，專責為樓上鋪發掘新生意契機，同埋幫佢策劃推廣活動同行銷工作。
2008年4月10號，商城正式成立，初期嗌淘寶商城。隨後由於淘寶商城嘅業務逐漸成熟，有越嚟越多嘅出名品牌喺佢嘅平臺開官方旗艦店，令佢喺2010年11月1號用www.tmall.com嘅獨立域名。2011年6月16號，阿里巴巴集團正式宣佈，淘寶網一分為三，變成淘寶、淘寶商城同埋一淘。
鄭裕玲喺1975年中學畢業後因家庭經濟狀況欠佳，而考入香港佳藝電視台藝員訓練班，得到佳視訓練班老師黃霑同埋簡而清嘅推薦，從此走上藝術人生。其後主持第一檔節目《這一代》。1978年佳藝電視倒閉後轉投無綫電視。
1979年同周潤發合演電視劇《網中人》，終於大獲成功，且同周潤發成為最佳銀幕情侶形象，此劇亦係其成名作。之後拍攝多部膾炙人口嘅電視劇作品，好似《親情》、《流氓大亨》、《生命之旅》、《警花出更》、《火鳳凰》等30多部作品。
鄭裕玲喺1980年代中離開無綫電視並轉為拍攝電影，高峰時期曾經喺一天內拍攝九組戲，人稱「鄭九組」。曾經主演超過70部電影，例如《飛鷹計劃》、《豪門夜宴》、《表姐，你好嘢！》系列、《三人世界》系列、《八星報喜》、《月亮星星太陽》等。